b'\n_START_ARTICLE_\nR\xc3\xb6t\xc3\xb6sherrajahti\n_START_SECTION_\nRikosep\xc3\xa4ilyt\n_START_PARAGRAPH_\nVarsinainen rikoksiin \xe2\x80\x93 monilta osin todellisiin, mutta osittain my\xc3\xb6s kuviteltuihin \xe2\x80\x93 syyllistyneiden ja sellaisiksi leimattujen "jahtaaminen" k\xc3\xa4ynnistyi toden teolla Kai Kortteen tultua oikeuskansleriksi kev\xc3\xa4\xc3\xa4ll\xc3\xa4 1982. Useimmiten alioikeudessa langetettu tuomio kuitenkin kumottiin tai sit\xc3\xa4 ainakin lievennettiin hovioikeudessa. Lopulta my\xc3\xb6s presidentti Mauno Koivisto pyrki hillitsem\xc3\xa4\xc3\xa4n syytt\xc3\xa4jien intoa nostaa syytteit\xc3\xa4, koska moni oikeusjuttu oli kuivunut kokoon siit\xc3\xa4 syyst\xc3\xa4, ett\xc3\xa4 syyte oli nostettu "varmuuden vuoksi", ilman varmaa n\xc3\xa4ytt\xc3\xb6\xc3\xa4. Suurimmat ja eniten julkisuutta saaneet r\xc3\xb6t\xc3\xb6sherrajahdin aikaisista oikeudenk\xc3\xa4ynneist\xc3\xa4 olivat niin sanottu Noppa-juttu, jonka oikeusk\xc3\xa4sittely kesti yli kuusi vuotta, sek\xc3\xa4 Helsingin kaupunginhallituksen j\xc3\xa4seni\xc3\xa4 ja metrotoimistoa vastaan k\xc3\xa4yty niin sanottu metrojupakka. J\xc3\xa4lkimm\xc3\xa4isen toi julkisuuteen helsinkil\xc3\xa4inen toimittaja Liisa Kulhia, joka nousi eduskuntaan vuoden 1983 vaaleissa. Seuraavana syksyn\xc3\xa4 Helsingin kaupunginhallituksen j\xc3\xa4sen Ilkka Hakalehto puolestaan paljasti lahjusskandaalin, joka tunnetaan nimell\xc3\xa4 Naurissaaren lahjusjupakka._NEWLINE_R\xc3\xb6t\xc3\xb6sherrajahti alkoi hiipua sen j\xc3\xa4lkeen, kun komisario Sulo Aittoniemi syksyll\xc3\xa4 1984 siirrettiin sivuun Noppa-jutun tutkimusten johdosta. Aittoniemi syytti syrj\xc3\xa4ytt\xc3\xa4misest\xc3\xa4\xc3\xa4n SDP:n johtoa. Aittoniemen mukaan h\xc3\xa4nen paikalleen haluttiin "vaarattomampi" henkil\xc3\xb6._NEWLINE_R\xc3\xb6t\xc3\xb6sherrajahti nosti julkisuuteen my\xc3\xb6s k\xc3\xa4sitteen uusmoralismi, jolla tarkoitettiin v\xc3\xa4\xc3\xa4rink\xc3\xa4yt\xc3\xb6ksiin syyllistyneiden ja niist\xc3\xa4 ep\xc3\xa4iltyjen voimakasta leimaamista tiedotusv\xc3\xa4lineiss\xc3\xa4. Monessa tapauksessa leimaamista pidettiin pahempana rangaistuksena kuin lain rikkomisesta langetettua oikeudellista seuraamusta._NEWLINE_Tunnetuimpia r\xc3\xb6t\xc3\xb6sherrajahdin aikaisissa oikeudenk\xc3\xa4ynneiss\xc3\xa4 syytetyist\xc3\xa4 olivat entinen eduskunnan puhemies Johannes Virolainen ja Tampereen kaupunginjohtaja Pekka Paavola Noppa-jutussa, Helsingin ylipormestari Teuvo Aura metrojupakassa, sek\xc3\xa4 vuorineuvos Armas Puolimatka.'